ຊາຍຜູ້ນຶ່ງ ບອກຕຳຫຼວດວ່າ ເຮືອບິນລາວ ທີ່ສູນເສຍ ການ​ຄວບ​ຄຸມ ຕົກໃສ່ ເດີ່ນຫຍ້າ​​ ທຳນຽບຂາວ​
ຜູ້ຊາຍຄົນນີ້ ບອກຕຳຫຼວດວ່າ ​ລາວຫຼິ້ນເຮືອບິນ​ ເພື່ອຄວາມ​ມ່ວນ​ຊື່ນ ແລະ​ດ້ວຍເຫດ​ບັງເອີນ​ ລາວສູນເສຍ ການ​ຄວບ​ຄຸມ ເຮືອບິນຂອງລາວ ຈຶ່ງຕົກໃສ່ເດີ່ນຫຍ້າ ທຳນຽບຂາວ​.
ເຮືອບິນທີ່ໃຊ້ເຄື່ອງບັງຄັບ ຫຼື drone ຂະໜາດນ້ອຍລຳນຶ່ງ ໄດ້ຕົກ ລົງໃສ່ສະໜາມຫຍ້າ ຂອງທຳນຽບຂາວ ໃນຕອນເຊົ້າມືດວັນຈັນ ວານນີ້ ຈຶ່ງພາໃຫ້ທຳນຽບຂາວປິດລົງ ໃນຂະນະທີ່ເຈົ້າໜ້າທີ່ກວດ ສອບກ່ຽວກັບເລື້ອງນີ້ ຕໍ່ມາຜູ້ຊາຍທີ່ບັງຄັບເຮືອບິນລຳດັ່ງກ່າວ ໄດ້ອອກມາແລະກ່າວວ່າ ລາວເປັນຜູ້ຮັບຜິດຊອບ ໂດຍແຈ້ງໃຫ້ພວກເຈົ້າໜ້າທີ່ຊາບວ່າ ລາວໄດ້ຫຼິ້ນເຮືອບິນເພື່ອຄວາມມ່ວນຊື່ນ ສະໜຸກສະໜານ ແລະ ໂດຍບັງເອີນລາວໄດ້ສູນເສຍການຄວບຄຸມເຮືອບິນນ້ອຍລຳນີ້ ເຈົ້າໜ້າທີ່ລະບຸວ່າ ຊາຍຜູ້ນີ້ແມ່ນຄົນທີ່ອາໄສຢູ່ໃນນະຄອນຫຼວງວໍຊີງຕັນດີຊີ ແລະໄດ້ໃຫ້ຄວາມຮ່ວມມືກັບເຈົ້າໜ້າທີ່ກ່ຽວຂ້ອງ ປະທານາທິບໍດີສະຫະລັດ ທ່ານບາຣັກ ໂອບາມາ ແລະພັນລະຍາ ທ່ານນາງ Michelle ແມ່ນ ພວມຢູ່ໃນລະຫວ່າງການຢ້ຽມຢາມປະເທດອິນເດຍ ໃນຂະນະທີ່ເກີດອຸບປະຕິເຫດໃນຄັ້ງນີ້, ແຕ່ເຖິງຢ່າງນັ້ນກໍເທາະ ພວກລູກສາວຂອງພວກທ່ານ ຍັງຢູ່ທີ່ວໍຊີງຕັນດີຊີ ພີ້ ກ່ອນໜ້ານີ້ ໂຄສົກທຳນຽບຂາວ ທ່ານ Josh Earnest ໄດ້ກ່າວວ່າ ຮ່ອງຮອຍຕ່າງໆແມ່ນ ສະແດງໃຫ້ເຫັນວ່າ ເຮືອບິນນ້ອຍລຳນີ້ ບໍ່ໄດ້ເປັນໄພຂົ່ມຂູ່ ຕໍ່ຜູ້ໃດທັງນັ້ນ ຢູ່ທີ່ທຳນຽບຂາວ ໜ່ວຍຄຸ້ມຄອງອາລັກຂາປະທານາທິບໍດີຫຼື Secret Service ໄດ້ອະທິບາຍກ່ຽວກັບ drone ລຳນີ້ວ່າ ມີຄວາມຍາວ 61 ຊັງຕິແມັດ ເປັນເຮຣີຄອບເຕີ້ນ້ອຍໆ ບໍ່ມີຄົນຂັບ ໃຊ້ 4 ໝາກປິ່ນ ສຳຫຼັບ ບິນແລະຂຶ້ນລົງ